b'\n_START_ARTICLE_\nNorton Ghost\n_START_PARAGRAPH_\nNorton Ghost (dobesedno\xc2\xa0\xc2\xbbduh\xc2\xab, sicer pa kratica za General Hardware-Oriented System Transfer), je ra\xc4\x8dunalni\xc5\xa1ki program za kloniranje podatkov na trdem disku podjetja Symantec. Namen je izdelovanje varnostnih kopij celotnega sistema, vklju\xc4\x8dno z vsemi dokumenti, sistemskimi datotekami, gonilniki idr. Ghost ustvari datoteko s posnetkom (image) vseh podatkov, ki jo je nato mo\xc5\xbeno skopirati na drug pomnilni\xc5\xa1ki medij in uporabiti po potrebi. Najnovej\xc5\xa1a razli\xc4\x8dica ponuja med drugim mo\xc5\xbenost hkratnega zapisovanja na mre\xc5\xbene in lokalne naslove, lo\xc4\x8deno posodabljanje delov posnetka, kreiranje zagonskega (bootable) CD-ja in prikaz posnetka kot virtualni pogon._NEWLINE_Aplikacijo je leta 1995 razvil novozelandski programer Murray Haszard. Njegovo podjetje in tehnologijo je Symantec odkupil leta 1998. Zadnja razli\xc4\x8dica ima zaporedno \xc5\xa1tevilko 15. Symantec program tr\xc5\xbei lo\xc4\x8deno in kot del razli\xc4\x8dnih programskih paketov.'